JY LEES NOU Olimpiese fakkel: So lyk die roete
Vanjaar se Olimpiese Spele begin oor minder as 100 dae in Rio de Janeiro, Brasilië. En vandag het die Spele se simboliese Olimpiese fakkel uiteindelik in dié Suid-Amerikaanse land aangekom.
Die fakkel is verlede Donderdag by Olimpia in Griekeland aan die brand gesteek en oorhandig aan die eerste atleet, Eleftherios Petrounias, ’n Griekse gimnas, berig BBC.
Die moderne tradisie van die Olimpiese vlam het in Amsterdam ontstaan, aan die begin van 1928 se Olimpiese Spele. Later, in 1936, is met die aflos begin: Die fakkel word maande voor die tyd in Griekeland aangesteek en verskeie atlete hardloop dan daarmee oor 'n roete tot by die plek waar die Spele gehou word.